钦定古今图书集成/明伦汇编/闺媛典/第003卷 > 明仁孝文皇后内训 > 《逮下章第十九》
## 钦定古今图书集成/明伦汇编/闺媛典/第003卷 > 明仁孝文皇后内训 > 《逮下章第十九》

君子为宗庙之主，奉神灵之统，宜蕃衍嗣续，传序无穷。故夫妇之道，世祀为大。古之哲后贤妃，皆推德逮
下，荐达贞淑，不独任己，是以茂衍来裔，长流庆泽。周
之太姒，有逮下之德，故《樛木》形福履之咏，《螽斯》扬振
振之美，终能昌大本枝，绵固宗社，三王之隆，莫此为
盛。故妇人之行，贵于宽惠，恶于妒忌。月星并丽，岂掩
于末光，松兰同亩，不嫌于并秀。自后妃以至士庶人
之妻，诚能贞静宽和，明大孝之端，广至仁之意，不专
一己之欲，不蔽众下之美，务广君子之泽，斯上安下
顺，和气丞融，善庆源源，肇于此矣。